
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 04.06.2014               

PLx 278        


AVIZ

asupra proiectului de Lege privind modificarea şi completarea Ordonanţei de urgenţă a Guvernului nr.6/2011 privind stimularea înfiinţării şi dezvoltării microîntreprinderilor de către întreprinzătorii tineri
În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă,  cu proiectul de Lege privind modificarea şi completarea Ordonanţei de urgenţă a Guvernului nr.6/2011 privind stimularea înfiinţării şi dezvoltării microîntreprinderilor de către întreprinzătorii tineri, trimis cu adresa nr. PL-x 278 din 3 iunie 2014, înregistrată cu nr.4c-11/632 din 3 iunie 2014.
Senatul, în calitate de primă Cameră sesizată, a adoptat propunerea legislativă  la data de 2 iunie 2014. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională.

Proiectul de lege are ca obiect modificarea şi completarea Ordonanţei de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, aprobată cu modificări prin Legea nr.301/2011,  cu completările ulterioare, vizând, în principal, eliminarea condiţiei de vârstă maximă de 35 de ani pentru întreprinzătorii beneficiari ai prevederilor sale, precum şi actualizarea unor denumiri.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 4 iunie 2014.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr.459 din 24 aprilie 2014. 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, avizarea favorabilă  a proiectului de lege.  

În raport de obiectul şi conţinutul reglementării, proiectul de lege face parte din categoria legilor ordinare.

                  PREŞEDINTE,                                            SECRETAR,

            Bogdan Liviu CIUCĂ                    Theodor-Cătălin NICOLESCU

